title: Pyrrhula pyrrhula
text: O capellanet u cardenal (Pyrrhula pyrrhula) ye una especie d'au forestal, omnivora, de facil reconoixer por a suya chocant coloración royisca en o peito y os tuixos. Ye relativament freqüent en as selvas montanas atlanticas d'o tercio norte peninsular. Perteneix a l'orden d'os Passeriformes y a la familia Fringillidae, y gosan tener una longaria de 14,5 a 16,5 cm.
  
  Identificación 
  
  O masto de capellanet se conoix facilment por o royo intenso d'o suyo peito y tuixos. A fembra tamién se reconoixe sin guaire dificultat, encara que presienta una coloración mas amortada. Antimás, totz dos sexos poseyen una ampla boina negra que cubre toda a parte superior d'a cabeza y se prochecta ent'o pico, igualment negro y curto. Tamién son negras a coda y as alas, istas zagueras amplas y con una conspicua banda blanca. En contraste con ellas, en vuelo destacan a rabada, que ye blanca y o dorso de color grisa cenisa.
  
  Canto 
  O repertorio d'o masto en primavera no resulta guaire melodioso, con una sencilla combinación de notas largas y vibrants, emiten un reclamo simple, un agudo y profundo "buiiii". As fembras tractan d'imitar-los, encara son mas curtos y febles, y a vegadas van acompanyaus d'un chasquiu.
  
  Habitat 
  Actualment se reconoixen nueu subespecies, que amaneixen en as selvas templadas d'Europa y Asia, dende Gran Bretanya dica Chapón. Arredol d'o Mediterranio, o cardenal se localiza fundamentalment en as montanyas, y entre l'hibierno ixampla a suya aria de distribución ent'o sud.
  
  En a Peninsula Iberica as poblacions observadas s'adscriben a la subespecie P. p. iberiae. Cría en a practica totalidat d'o tercio norte peninsular: Galicia, todas dos vesants d'a Cordillera Cantabrica, o Sistema Iberico norte (Sierra de la Demanda, Cameros, Neila, Urbión) y tot el Pireneu y Prepireneu, dende Navarra dica a metat occidental de Chirona, incluindo o macizo d'o Montseny. D'hibierno se rechistra por toda a Peninsula, fueras d'en territorios aridos u desarbolaus.
  
  En o periodo de cría s'estableix en ambients frescos y humidos, tanto oceanicos como continentals. Ye freqüent tanto en selvas de frondosas caducifolias como en a taiga. En Espanya s'instala en fabars, caxicars, selvas mixtas, pinars de pino albar, abetars y riberas.
  
  Desplazamientos 
  Ye un migrador parcial. As poblacions mas septentrionals de Rusia migran ent'o sud en hibierno. A resta d'as poblacions europeas baixan en altitut y, amás, migran a la cuenca mediterrania. En Espanya, a especie s'observa entre l'agüerro y l'hibierno tanto en cotas baixas d'a metat norte como en a metat sud peninsular. Asinasmesmo, en agüerro y a primers d'a primavera se rechistra un paso moderau d'eixemplars que cruceyan o Mediterranio.
  
  Población 
  D'alcuerdo con os datos replegaus en o Atlas d'as aus reproductoras d'Espanya (2003), a población europea de capellanetz s'estima en 3,2-15 millons de parellas, mientres que o continchent iberico sería integrau por 118.000-170.000 parellas, con una tendencia lieument positiva en os zaguers anyos, seguntes os resultaus d'o programa SACRE en 2005. Encara que en Espanya ocupa un amplio territorio, no se tracta d'un au abundant, y as densidatz rechistradas (0,3-3,3 aus por cada 10 hectarias) son siempre muit baixas en comparanza con as d'atros muixons forestals.
  
  Alimentación 
  Se tracta d'un muixón omnivoro. Gosa minchar simients de frutos carnosos, pero tamién fruitos secos, incluindo samaras de fraixins. En verano completa la suya dieta con insectos, mientres que en hibierno y prencipios d'a primavera ye un avido consumidor de chemas d'arbols frutals (cirgüelleros, manzaneras) y d'arbols caducifolios silvestres (fraixins).
  
  Reproducción 
  Cría habitualment dos vegadas a l'anyo, y en condicions favorables puede mesmo plegar a poner mesmo tres vegadas. A reproducción prencipia entre abril y mayo y finaliza a lo largo d'o verano, encara que i hai citas de cría en agüerro. Iste muixón d'ambients arbolaus triga arbustos, sobre tot de fuella perenne, ta posar-ie o nido. A fembra lo construye con ramas muit finas; en o suyo interior coloca con mas cudiau radices finas y pelo. A puesta se composa de quatro a seis uegos, que son blancos u de color azul palida. Mientres a coba, que dura 12-14 días, o masto alimenta a la fembra. Tamién ell nutre a los polletz en a suya primera semana de vida, ta dimpués compartir dito quefer con a fembra mientres un par de semanas mas.
  
  Referencias
  
  Bibliografía 
    Enciclopedia d'as Aus d'Espanya, editada por SEO/Birdlife y a Fundación BBVA en 2008.
    Articlo en o blog Felqueral.
  
  Passeriformes
  Pyrrhula
  Aves d'Europa
  Aves d'Asia
  Aus presents en Aragón